Ukendte gerningsmænd slap væk med et lille udbytte, da de omkring klokken halv fire i nat brugte et koben til at bryde ind i en smykkeforretning i Nørresundby. Det udløste smykkeforretningens røgkanon, der fik gerningsmændene til at tage flugten. Alarmen ved Nordjyllands Politi gik samtidig med at røgkanonen blev udløst, men politiet har ingen spor af gerningsmændene. - Der er tre gerningsmænd derinde, og da røgkanonen bliver udløst, samtidig med at de bliver forstyrret af nogle forbipasserende, undløber de derfra, siger Mogens Haugesen, vagtchef ved Nordjyllands Politi. Det er anden gang i denne måned, at smykkeforretningen på Brotorvet i Nørresundby er udsat for indbrud. Den 3. marts forsøgte gerningsmænd på lignende måde at bryde ind i forretningen, men dengang havde de ikke held med deres foretagende.

Opsummering:
Indbrud i smykkeforretning - igen